Stanovisko hlavného kontrolóra

k záverečnému účtu mesta Kremnica

za rok 2012

Mesto Kremnica hospodárilo v roku 2012 na základe rozpočtu, ktorý bol schválený uznesením č. 292/1112 zo dňa 19.12.2011 v zmysle zákona 523/2004 Z.z. O rozpočtových pravidlách verejnej správy,  zákona 583/2004 Z.z O rozpočtových pravidlách územnej samosprávy a zákona 369/90 Zb. O obecnom zriadení. V priebehu roku bol rozpočet dvakrát upravovaný, pričom všetky úpravy prešli riadnym schvaľovacím konaním v orgánoch mesta a verejnosti,  korešpondovali s vyššie citovanými právnymi predpismi a odrážali reálne spresnenie vývoja finančnej situácie mesta Kremnica. Návrhy I. a II. zmeny rozpočtu boli vyvesené na úradných tabuliach mesta. I. zmena rozpočtu mesta bola schválená uznesením č.136/1206 zo dňa 28.6.2012 a II. zmena bola schválená uznesením č. 220/1211 zo dňa 8.11.2012.Rozpočet mesta bol štrukturálne správne členený na bežný, kapitálový a finančné operácie s vyjadrením jednotlivých sáld.

Rozpočet v bežných príjmoch dosiahol plnenie vo výške 3 950633€ t.j. 100,23% plánovaných príjmov. Čerpanie bežného rozpočtu je vo výške 2 197024€ t.j. 94,33%, čo je o 132065€ menej ako predpokladal rozpočet. Vo výdavkovej časti je potrebné pozitívne zhodnotiť, že celkové čerpanie výdavkov verejnej správy je nižšie ako plánované ale je potrebné upozorniť na prekročenie čerpania vo výdavkoch verejnej správy, vodné stočné 107,41%.

Mestská polícia mala celkové plnenie 95,70%. Rozpočtové prekročenie je pri menších obecných službách a je spôsobené položkou materiál v plnení na 124%.

V položky výdavkov na externý manažment č. 08.2.07. vo veci rekonštrukcii námestia a MsKS došlo k prekročeniu výdavkov z titulu toho, že sa jedná o vlastné zdroje mesta , ktoré až po pripísaní finančných prostriedkov v rámci refundácie budú preúčtované na príslušné rozpočtové položky , čím sa percento plnenia upraví.

Oddelenie správy verejnej zelene má čerpanie výdavkov 91,69 % a nevykazuje odchýlky. Oddelenie TS má čerpanie za kapitolu 97,73% a anomálne pôsobí nedočerpanie údržby miestnych komunikácii vzhľadom na ich stav vo výške 12,50%.Prekročené sú rozpočtované výdavky na opravy verejného osvetlenia na 157,59% a je škodou , že mesto nebolo úspešné v projekte na rekonštrukciu verejného osvetlenia. Vzhľadom na zimu sú prekročené aj výdavky na PHM na 117,18 % a tiež posypový materiál 117,11%. Oddelenie zariadení na Skalke čerpalo rozpočet na 100,24% a roku 2013 už v rozpočte mesta nie je.

Celkovo skončilo čerpanie bežného rozpočtu na sume 3 712186€ t.j.96,33% , čo možno hodnotiť pozitívne. Saldo bežného rozpočtu je 306 998€. Kapitálový rozpočet bol plnený na výšku 1448007€ t.j. 100,00% a výdavky na 1 702322€ t.j.82,67% čo je spôsobené realizáciou investičných akcií z dotačných fondov v nasledovných rozpočtových obdobiach. Finančné operácie skončili so saldom – 479767€, čo je v poriadku. Celkové saldo Mesta Kremnica za rok 2012 je teda 522450€ a po očistení o účelové dotácie a dary je Hospodársky výsledok mesta za rok 2012 aktívny vo výške 252915€ a bude uznesením MsZ prevedený ako zdroj financovania rozpočtu 2013 do mestského rezervného fondu.

Mesto za rok 2011 platilo leasingové splátky za 2 dopravné prostriedky, kde neboli nijaké omeškania s platbami. Mesto Kremnica nemá poskytnuté majetkové záruky za tretie osoby. Zadlženosť mesta je k 31.12.2011 20,96% z možných 60%, čo je pozitívne.

Majetok mesta Kremnica bol overený riadnou inventúrou, ktorá potvrdila účtovný stav majetku. Mesto si v sledovanom období plnilo v termíne splatnosti všetky úverové aj dodávateľské záväzky. Náročnú a legislatívne zložitú účtovno-rozpočtovú evidenciu rozpočtových kapitol a jednotlivých účtov, ako aj zúčtovacích vzťahov s organizáciami sa darí samospráve mesta Kremnica solídne zvládať, čo bolo potvrdené výrokom audítora. Podnikateľská činnosť mesta za rok 2012 skončila s výnosmi vo výške 98073€ a nákladmi vo výške 86047€ t.j. so ziskom 9731 € po zdanení, ktorý bude po prerokovaní v Mestskom zastupiteľstve preúčtovaný do hlavnej činnosti mesta. Daňové priznanie za sledované obdobie za mesto Kremnica bolo podané riadne a v termíne.

# MsBP

Mestský bytový podnik, príspevková organizácia v zriaďovateľskej pôsobnosti mesta dosiahol za rok 2012 hospodársky výsledok v hlavnej činnosti prebytok 2461 € a v podnikateľskej činnosti zisk vo výške 403 € po zdanení. MsBP hospodáril v zmysle schváleného rozpočtu, ktorý bol schválený uznesením MsZ 294/1112 na zasadnutí konanom dňa 19.12.2011. Počas sledovaného obdobia nedošlo k výraznejším disproporciám. Majetok príspevkovej organizácie prešiel riadnou inventúrou a jeho fyzický stav zodpovedá účtovnému s primeranou mierou opotrebenia. Je potrebné však poznamenať, že do majetku v správe MsPB by bolo potrebné investovať viac finančných prostriedkov do údržby a rekonštrukcie. Ak by sa v budúcnosti polepšila situácia s vývojom podielových daní, tak je potrebné sa touto myšlienkou vážne zaoberať, prípadne prehodnotiť výšku ceny za prenájom priestorov. V termínoch boli odovzdávané štvrťročné uzávierky na Daňový úrad v Žiari nad Hronom Zriaďovateľ t.j. mesto Kremnica poskytol MsBP pre potreby hospodárenia v hlavnej činnosti finančný príspevok vo výške 144210€ , čo činí 100% z plánovaného rozpočtu.

Mestské lesy Kremnica, s.r.o.

Mestské lesy Kremnica, s.r.o. v roku 2012 hospodárili so ziskom pred zdanením vo výške 427739€. Hospodárska situácia v podniku bola počas roka stabilizovaná a na predajných cenách sa do značnej miery prejavoval výrazný dopyt po drevnej hmote.

Spoločnosť uhradila mestu Kremnica nájomné za sledované obdobie v celej plánovanej výške. Jednotlivé položky finančného plánu počas roka nevykazovali výraznejšie disproporcie. Účtovná závierka bola riadne overená audítorom a majetok prešiel riadnou inventúrou. O zisku spoločnosti ako aj hospodárení bude rozhodnuté osobitným spôsobom, po vypracovaní výročnej správy o hospodárení spoločnosti, ktorá bude prerokovaná na zasadnutí Komisie pre Mestské lesy Kremnica s.r.o. a následne na zasadnutí poslancov MsZ.

Kultúrne a informačné centrum

Informačné centrum mesta Kremnica hospodárilo v roku 2011 v zmysle schváleného rozpočtu , ktorý bol schválený uznesením MsZ č.293/1112 na zasadnutí konanom dňa 19.12.2011. V hospodárení sa nevyskytli nezrovnalosti, na čo pri tomto type monolitnej činnosti ani nie je predpoklad. KIC dosiahlo v hlavnej činnosti prebytok vo výške 2059 € a vo vedľajšej činnosti zisk vo výške 82 € po zdanení. Príspevok zo strany zriaďovateľa vo výške 46 366€ bol uhradený v celosti za sledované obdobie. Majetok príspevkovej organizácie bol overený riadnou fyzickou inventúrou. Rovnako boli účtovné závierky odovzdávané v štvrťročných intervaloch na Daňový úrad v Žiari nad Hronom. Stojí za zváženie navýšenie finančných prostriedkov na propagáciu mesta i keď to je samozrejme v kompetencii MsZ.

Školy a školské zariadenia v zriaďovateľskej pôsobnosti mesta

Prenesený výkon štátnej správy

Subjekty hospodárili v zmysle schválených príspevkov a nakoľko sa jedná o rozpočtové organizácie hospodáriace s preddavkom zriaďovateľa musia dodržať výdavkový limit, čo sa v praxi darí dodržiavať. Je nutné poznamenať, že školy v zriaďovateľskej pôsobnosti mesta nevykazujú zatiaľ finančné problémy z hľadiska prevádzkových výdavkov. Majetok zariadení prešiel riadnou fyzickou

inventúrou. Z náročnosti financovania škôl v prenesenom výkone štátnej správy je zrejmé , že istá forma reformy školstva na území mesta musí prebehnúť nakoľko nie je predpoklad, že by štát výrazne pozitívne menil výšku normatívu na žiaka a tento problém ostane na pleciach samosprávy.

Originálne kompetencie v školskej samospráve

Celkovo je možné konštatovať, že v hospodárení školských subjektov MŠ,ZUŠ, CVČ ako aj ostatných školských zariadení v originálnych kompetenciách samosprávy sa nevyskytli podstatnejšie disproporcie. Majetok zariadení prešiel riadnou fyzickou inventúrou. Pozitívne je potrebné zhodnotiť, že samospráva sa v rámci dostupných možností snaží financovať tieto zariadenia, z ktorých mnohé sa v iných regiónoch rušia najmä s ohľadom na zmenu financovania CVČ v roku 2013.

Záverečný účet mesta Kremnica je vypracovaný v súlade s § 16 zákona č.583/2004 Z.z. o rozpočtových pravidlách územnej samosprávy v znení neskorších predpisov, zahrňuje aj príjmy a výdavky rozpočtových a príspevkových organizácii zriadených a založených mestom, ako aj o podnikateľských výsledkoch, poskytnutých zárukách a vývoji dlhu, vrátane bilancie aktív a pasív.

Na základe vyššie uvedených skutočností odporúčam MsZ v Kremnici záverečný účet mesta Kremnica za rok 2012 schváliť.

V Kremnici 11.4.2013 Ing. Roško Peter

hlavný kontrolór